123.179 REGOLI GĦAT-TNAQQIS TAL-ISPEJJEŻ GĦAT-TRASPORT TAL-IMPJEGATI L-AVVIŻ LEGALI 67 tal-2018. L-AVVIŻ LEGALI 67 tal-2018. 1. (1) It-titolu ta’ dawn ir-regoli huwa r-Regoli għat-Tnaqqis tal-Ispejjeż għat-Trasport tal-Impjegati. (2) Dawn ir-regoli għandhom japplikaw fir-rigward tal-ispejjeż tat-trasport għall-impjegati imġarrba mis-sena ta’ stima 2018. 2. Tifsir. Kap. 123. Kap. 452. Kap. 452. F'dawn ir-regoli, sakemm il-kuntest ma jeħtieġx xorta oħra: -"l-Att" ifisser l-Att Dwar it-Taxxa Fuq l-Income;"impjegat" tfisser kwalunkwe persuna li daħlet jew taħdem taħt kuntratt ta' servizz, jew kwalunkwe persuna l i ntrabtet personalment biex tesegwixxi xi xogħol jew servizz għal, u taħt id-direzzjoni immedjata u l-kontroll ta’ persuna oħra, inkluż xogħol ta' barra, iżda eskluż xogħol jew servizz i mwettaq f'kapaċità professjonali jew bħala kuntrattur għal persuna oħra meta tali xogħol jew servizz mhux irregolat minn kuntratt ta' servizz speċifiku kif stabbilit fl-Att dwar l-Impiegi u r-Relazzjonijiet Industrijali; "intrapriża" tfisser persuna li tmexxi negozju, professjoni jew vokazzjoni kif stabbilit fil-paragrafu (a) tas-subartikolu (1) tal-artikolu 4 tal-Att; "il-Kummissarju" tfisser il-Kummissarju tat-Taxxi; "spejjeż tat-trasport tal-impjegati" tfisser spejjeż imġarrba minn intrapriża, għat-trasport tal-impjegati lejn u mill-post tax-xogħol permezz ta' mezzi ta’ trasport organizzati mill-intrapriża jew kwalunkwe entità oħra u li kapaċi jġorru aktar minn tmien persuni. 3. Tnaqqis. (1) Bla ħsara għad-dispożizzjonijiet l-oħra ta’ din ir-regola, l-impriża tista' titlob tnaqqis kontra d-dħul tagħha ekwivalenti għal 150 % tal-ispejjeż tat-trasport tal-impjegati li jkunu saru fis-sena relattiva. (2) Fir-rigward ta’ kwalunkwe sena ta’ stima, it-tnaqqis imsemmi fis-subregola (1) jista’ jintalab biss fuq l-anqas ta’: (i) € 25,000 tal-Ispejjeż tat-Trasport ta’ Impjegati mġarrba mill-intrapriża fis-sena ta’ qabel is-sena ta’ stima; jew (ii) € 300 għal kull impjegat li l-ispejjeż tat-trasport tagħhom saru mill-intrapriża fis-sena ta’ qabel is-sena ta’ stima. (3) L-ispejjeż tat-trasport tal-impjegati li fir-rigward tagħhom jintalab tnaqqis skont dawn ir-regoli ma jistgħux jibbenefikaw minn tnaqqis ieħor ipprovdut taħt l-Att prinċipali. 4. Kondizzjonijiet. It-tnaqqis disponibbli taħt dawn ir-regoli jista’ jsir biss jekk l-intrapriża li qed tibbenefika: (a) iżżomm rekords xierqa tal-ispejjeż tat-trasport tal-impjegati li fir-rigward tagħhom it-tnaqqis ikun mitlub; (b) titlob it-tnaqqis fid-denunzja tat-taxxa tad-dħul relattiva għas-sena bażi li fiha ntefqu l-ispejjeż tat-trasport tal-impjegati; (ċ) tissottometti dikjarazzjoni tat-taxxa fuq id-dħul b'dikjarazzjoni minn Accountant Pubbliku Ċċertifikat li jikkonferma li l-intrapriża kkalkulat b'mod korrett l-ispejjeż imsemmija, bil-mod kif jista' jiġi mitlub mil-Kummissarju. 5. Effettività. Dawn ir-regoli għandhom jibqgħu fis-seħħ sas-sena ta’ stima 2020.